Illum l-Unjoni Ewropea ħabbret li se tagħti ammont addizzjonali ta' EUR 500 miljun lill-Faċilità COVAX, jiġifieri rdoppjat il-kontribuzzjoni tagħha għal din l-inizjattiva globali li tinsab fuq quddiem tal-isforzi biex jiġi garantit l-aċċess ġust u ekwu tal-pajjiżi bi dħul baxx u medju għal tilqim tal-COVID-19 li jkun sikur u effettiv. Dan l-impenn ġdid iqarribna lejn l-mira tal-COVAX li nagħtu 1.3 biljun doża lil 92 pajjiż bi dħul baxx u medju sa tmiem l-2021. It-Tim Ewropa huwa wieħed mill-kontributuri ewlenin tal-COVAX b'aktar minn EUR 2.2 biljuni, fosthom ammont ieħor ta' EUR 900 miljun li ġie impenjat illum mill-Ġermanja. Waqt it-tħabbira tal-kontribuzzjoni ġdida matul il-laqgħa virtwali tal-G7, il-President tal-Kummissjoni Ewropea, Ursula von der Leyen, qalet: “Bħala parti mir-Rispons Globali għall-Coronavirus, is-sena li għaddiet impenjajna li niżguraw aċċess universali għat-tilqim kullimkien madwar id-dinja, għal kull min jeħtieġhom. Il-COVAX tinsab fl-aħjar pożizzjoni biex tgħinna nilħqu dan l-għan. Din hija r-raġuni għaliex iddeċidejna li nirdoppjaw il-kontribut tal-Kummissjoni Ewropea lill-COVAX għal EUR1 biljun. B'din l-ispinta finanzjarja ġdida rridu niżguraw li t-tilqim ma jdumx ma jingħata lill-pajjiżi bi dħul baxx u medju. Fl-aħħar mill-aħħar is-sikurezza tagħna tiddependi fuq is-sikurezza tad-dinja.” Jutta Urpilainen, il-Kummissarju għas-Sħubijiet Internazzjonali, kompliet iżżid: “Ninsabu f'tellieqa kontra l-virus u l-COVAX hija l-aħjar tama li għandna li s-sħab tagħha fl-Afrika u fi bnadi oħra jkollhom aċċess sikur u effettiv għat-tilqim tal-COVID-19. L-UE ilha fuq quddiem tal-isforzi f'fora internazzjonali, bħall-G20 u l-G7, biex tiggarantixxi li kollettivament niżguraw li t-tilqim tal-COVID-19 isir ġid pubbliku dinji. Għalhekk illum qed nirdoppjaw l-appoġġ tagħna għall-COVAX.” Stella Kyriakides, il-Kummissarju għas-Saħħa u s-Sikurezza Alimentari, enfasizzat: “L-umanitarjaniżmu u s-solidarjetà huma valuri essenzjali għall-Ewropea. Dawn il-valuri kienu l-boxxla tagħna mill-bidu nett tal-pandemija. L-UE investiet qrib it-EUR 3 biljuni fi prefinanzjament tal-produzzjoni ta' tilqim sikur u effettiv, li mhux se tibbenefika minnu biss l-UE iżda anki ċittadini madwar id-dinja. Issa t-tilqim li qed jiġi prodott fl-Ewropa qiegħed jintbagħat madwar id-dinja u aħna, bħala t-Tim Ewropa, qegħdin naħdmu biex nikkondividu d-dożi li ggarantejna skont il-ftehimiet ta' xiri bil-quddiem, preferibbilment permezz tal-COVAX, mal-Balkani tal-Punent, mal-Viċinat u mal-Afrika – u l-aktar li se jibbenefikaw minnu huma l-ħaddiema fil-qasam tas-saħħa kif ukoll il-ħtiġijiet umanitarji kollha.” Il-kontribuzzjoni li tħabbret illum hija magħmula minn ammont ta' EUR 300 miljun f'għotja tal-UE u EUR 200 miljun f'garanziji mill-Fond Ewropew għall-Iżvilupp Sostenibbli Plus (EFSD+) li se jiggarantixxu selfa mill-Bank Ewropew tal-Investiment. Din tiddependi fuq l-adozzjoni tal-Istrument ta' Viċinat, ta' Kooperazzjoni għall-Iżvilupp u ta' Kooperazzjoni Internazzjonali (NDICI) min-naħa tal-Kunsill u l-Parlament Ewropew. Is-selfa tal-BEI li se tiġi garantita mill-EFSD + hija soġġetta għall-approvazzjoni tal-Bord tad-Diretturi tal-BEI. Dawn il-fondi se jikkumplimentaw l-għotja preċedenti ta' EUR 100 miljun u l-EUR 400 miljun f'garanziji mill-baġit tal-UE. Sal-lum għadd ta' 191 pajjiż jipparteċipaw fil-Faċilità COVAX, 92 minnhom huma ekonomiji bi dħul baxx u medju li huma eliġibbli għal aċċess għat-tilqim tal-COVID-19 permezz tal-Impenn Antiċipat tas-Suq (AMC, Advance Market Commitment) tal-Gavi COVAX. Il-parti l-kbira tagħhom jinsabu fl-Afrika. Permezz ta' dawn il-kontribuzzjonijiet il-Kummissjoni u s-sħab tagħha se jiżguraw opzjonijiet ta' xiri għat-tilqim tal-COVID-19 għall-parteċipanti kollha fil-Faċilità fil-futur. It-tilqim se jiġi akkwistat u kkonsenjat lill-pajjiżi mid-Diviżjoni tal-Provvista tal-UNICEF u mill-Fond Rotanti għall-Aċċess għall-Vaċċini tal-PAHO. Il-kisba rapida ta' tilqim tal-COVID-19 sikur u effettiv tixhed li l-multilateraliżmu u s-sħubijiet bejn diversi atturi jaħdmu biex tinstab soluzzjoni għall-aktar problemi urġenti ta' żmienna. Sfond Il-COVAX huwa l-pilastru tat-tilqim tal-Aċċelleratur tal-Aċċess għall-Għodod kontra l-Covid-19 (ACT, Access to COVID-19 Tools), kollaborazzjoni globali biex jiġu aċċellerati l-iżvilupp, il-produzzjoni u l-aċċess ekwu għat-testijiet, it-trattamenti u t-tilqim kontra l-COVID-19. Il-Faċilità COVAX għandha l-għan li tixtri 2 biljun doża sa tmiem l-2021, fosthom tal-anqas 1.3 biljun doża għall-pajjiżi bi dħul baxx u medju. Dan se jgħin fl-iżvilupp ta' portafoll diversifikat ta' tilqim, innegozjat ma' fornituri differenti, u li jkopri teknoloġiji xjentifiċi, żminijiet ta' konsenja u prezzijiet differenti. Il-Faċilità COVAX hija mekkaniżmu ta' kondiviżjoni tar-riskju: tnaqqas ir-riskju għall-manifatturi li jinvestu mingħajr ma jkunu ċerti dwar id-domanda futura, u tnaqqas ir-riskju li l-pajjiżi jonqsu milli jiżguraw aċċess għal tilqima vijabbli. Il-Kummissjoni Ewropea hi impenjata li tiżgura li kull persuna li teħtieġ tilaqima tingħatalha, tkun fejn tkun fid-dinja, u li tippromwovi s-saħħa dinjija. Huwa għalhekk li mill-4 ta' Mejju 2020 il-Kummissjoni u sħabha kkontribwew biex jinġabru madwar EUR 16-il biljun permezz tar-Rispons Globali għall-Coronavirus, l-azzjoni globali għall-aċċess universali għal testijiet, trattamenti u vaċċini kontra l-coronavirus u għall-irkupru globali. Il-kontribut ta' Tim Ewropa huwa kif ġej: l-Istati Membri tal-UE (EUR 3.1 biljuni), il-Kummissjoni Ewropea (aktar minn EUR 1.4 biljun) u l-BEI (kważi EUR 2 biljuni imwiegħda f'Mejju u EUR 4.9 biljuni imwiegħda f'Ġunju). L-isforzi tal-UE biex tiżviluppa u tipproduċi tilqima effettiva se jkunu ta' benefiċċju għal kulħadd fil-komunità globali. L-investiment tal-UE biex titkattar il-kapaċità tal-manifattura se jkun ta' servizz għall-pajjiżi kollha fil-bżonn. Permezz tal-Ftehimiet ta' Xiri bil-Quddiem tagħha, hija tirrikjedi li l-manifatturi jiddedikaw il-kapaċità tal-produzzjoni tagħhom biex ifornu lill-pajjiżi kollha u tappella għall-fluss liberu ta' tilqim u materjali mingħajr ebda restrizzjoni fuq l-esportazzjoni. Pereżempju, il-kumpanija farmaċewtika Sanofi-GSK, li f'Settembru kkonkludiet Ftehim ta' Xiri bil-Quddiem mal-Kummissjoni, se tagħmel ħilitha biex tipprovdi porzjon sinifikanti tal-provvista tat-tilqim tagħha permezz tal-faċilità COVAX. Fuq il-bażi tal-Istrateġija tal-UE għall-Vaċċini, l-UE tinsab fil-proċess li tistabbilixxi mekkamiżmu ta' kondiviżjoni tat-tilqim biex l-Istati Membri tal-UE jkunu jistgħu jagħtu ammont mid-dożi li ġew akkwistati skont il-ftehim ta' xiri bil-quddiem, preferibbilment permezz tal-COVAX. Għal Aktar Informazzjoni Rispons Globali tal-UE għall-coronavirus